«Πώς ένα ψηφιοποιημένο Επιμελητήριο μπορεί να νικήσει   
τις δυσκολίες της νησιωτικότητας και να ωφελήσει τα μέλη του»

Μια από τις μεγαλύτερες προκλήσεις των νησιωτικών περιοχών της χώρας, και κατά συνέπεια των νησιών των Κυκλάδων, είναι αυτή της θαλάσσιας γεωγραφικής τους θέσης. **Είναι αυτή η θάλασσα που μας εμπνέει στο Επιμελητήριο Κυκλάδων** για να μετατρέπουμε **το μειονέκτημα** **της προσπελασιμότητας** **σε πλεονέκτημα,** μέσα από σύγχρονες ψηφιακές υποδομές που στηρίζουν την επιχειρηματική κοινότητα του τόπου μας και ενισχύουν την ανταγωνιστικότητά της.

Το Επιμελητήριο Κυκλάδων σήμερα εκπροσωπεί επάξια **πάνω από 19.000 επιχειρήσεις-μέλη** που κατανέμονται ανάλογα με το αντικείμενο δραστηριότητάς τους στα τμήματα: **Υπηρεσιών, Εμπορικό, Τουριστικό και Μεταποίησης.**

**Λειτουργούμε με αποκεντρωμένη δομή** για να εξασφαλίσουμε την καλύτερη δυνατή εκπροσώπηση των μελών μας **από όλα τα νησιά του νομού μας**. Το 2004 το Επιμελητήριο Κυκλάδων ίδρυσε την Εταιρεία Ανάπτυξης και Προόδου, **την ET.A.Π.** (Αστική μη Κερδοσκοπική Εταιρεία). Κύριο αντικείμενο της είναι η υποστήρι ξη του Επιμελητηρίου Κυκλάδων στην ανάληψη δράσεων που αποσκοπούν στη βελτίωση της ανταγωνιστικότητας των μικρομεσαίων επιχειρήσεων των Κυκλάδων και στον εκσυγχρονισμό της λειτουργίας τους.

Καταφέραμε να κάνουμε **τη μεγαλύτερη αποκέντρωση υπηρεσιών στην ιστορία του Νομού** μας δημιουργώντας παραρτήματα **γραφείων με συνεδριακούς χώρους**, εκτός από τη Σύρο, σε 7 ακόμα νησιά διασυνδεδεμένα μεταξύ τους **μέσω ενιαίου υπερσύγχρονου πληροφοριακού συστήματος** **καθώς και μέσω σύγχρονων συστημάτων τηλεδιάσκεψης**.

Με αυτή τη λειτουργική δομή **όλα τα γραφεία λειτουργούν ως ένα σώμα,** καθώς **γεφυρώνονται οι αποστάσεις, αντιμετωπίζονται οι δυσκολίες της νησιωτικότητας** και **εξυπηρετούνται αποτελεσματικά τα μέλη μας**. Σήμερα **πάνω από το 85%** των μελών μας εξυπηρετούνται δια ζώσης, ενώ στα γραφεία–συνεδριακές αίθουσες με συνολική χωρητικότητα **700 ατόμων** πραγματοποιούνται κάθε χρόνο πάνω από **130 εκδηλώσεις**.

Το Επιμελητήριο Κυκλάδων παραχωρεί τις αίθουσες του με τις σύγχρονες υποδομές τηλεδιάσκεψης για εκδηλώσεις, επιχειρηματικές συναντήσεις, σεμινάρια, ημερίδες προσφέροντας έτσι πολλαπλά στην τοπική κοινωνία και στην επιχειρηματική κοινότητα.

Επίσης, **διαθέτει συστήματα αυτοματοποιημένης ψηφιοποίησης** που διευκολύνουν την εσωτερική επικοινωνία και τη διαχείριση εγγράφων αλλά και την εξωτερική επικοινωνία με τα μέλη του, με αξιόπιστη πολυκαναλική ενημέρωση για επιχειρηματικά θέματα, παροχές, υπηρεσίες και χρηματοδοτικά προγράμματα, **ενώ έχει πλήρως ψηφιοποιήσει το Μητρώο των** μελών του διεκπεραιώνοντας όλες τις Επιμελητηριακές διαδικασίες **με συνέπεια και ταχύτητα εξοικονομώντας χρόνο και χρήμα για τις επιχειρήσεις.**

Τρεις είναι οι βασικοί άξονες των Υπηρεσιών και των Δράσεων του Επιμελητηρίου:

**-Eκπαίδευση και Κατάρτιση**

**-Συμβουλευτική και Ενημέρωση για θέματα Επιχειρηματικότητας**

**-Προβολή και Προώθηση των Επιχειρήσεων**

Ένας από τους κύριους στόχους αυτών των Υπηρεσιών και των Δράσεων είναι η εξοικείωση των επιχειρηματιών και στελεχών επιχειρήσεων με την τεχνολογία.

**Η Εκπαίδευση και Κατάρτιση** αφορά τόσο τη χρήση της σύγχρονης τεχνολογίας όσο και τη βελτίωση της επιχειρηματικής διαδικασίας προκειμένου να αυξηθεί η ανταγωνιστικότητα της επιχείρησης στην αγορά.

**Η Συμβουλευτική και Ενημέρωση** αφορά κυρίως στην ενσωμάτωση των νέων ψηφιακών καναλιών της επιχείρησης στο στρατηγικό της σχεδιασμό και στην καθημερινή της λειτουργία.

**Η Προβολή και Προώθηση των επιχειρήσεων-μελών** μας πραγματοποιείται μέσω της αξιοποίησης σύγχρονων τεχνολογικών εφαρμογών που τους επιτρέπουν να δραστηριοποιηθούν/προβληθούν στην ψηφιακή αγορά.

Το Επιμελητήριο Κυκλάδων είναι **ο μοναδικός φορέας** που εξασφάλισε από το Υπουργείο Εργασίας ειδική άδεια για τη διεξαγωγή **των υποχρεωτικών από νόμο σεμιναρίων** για θέματα Ασφάλειας των Επιχειρήσεων, μέσω τηλεδιάσκεψης. Από το 2011 έως και το 2018 έχουν εκπαιδευτεί **πάνω από 10.000 άτομα**, **σε 20** **νησιά** των Κυκλάδων στα σεμινάρια αυτά συμπεριλαμβανομένων και των σεμιναρίων για Υγιεινή και Ασφάλεια Τροφίμων. (Ένα μεγάλο μέρος αυτών υλοποιήθηκε με την βοήθεια των συστημάτων **τηλεδιάσκεψης του Επιμελητηρίου).**

Σε συνεργασία με φορείς Εκπαίδευσης για θέματα Επιχειρηματικότητας, το Επιμελητήριο Κυκλάδων διοργάνωσε, **μέσω τηλεδιάσκεψης**, το μοναδικό στην περιοχή των Κυκλάδων μεταπτυχιακού επιπέδου πρόγραμμα στη Διοίκηση Επιχειρήσεων. **Μέσα σε τέσσερα χρόνια,** **38** στελέχη επιχειρήσεων**, από 4 νησιά των Κυκλάδων**, φοίτησαν σε δύο κύκλους του συγκεκριμένου προγράμματος εξοικονομώντας χρόνο και χρήμα. Αντίστοιχα, υλοποιήθηκαν σεμινάρια ειδικού ενδιαφέροντος για περισσότερους από 1.700 καταρτιζόμενους, ενώ από πέρυσι ξεκίνησε νέος κύκλος εκπαιδεύσεων με επίκαιρη θεματολογία όπως **digital marketing, τουριστικό marketing, εξαγωγές, εξυπηρέτηση πελατών** και άλλα.

**Η Συμβουλευτική και η Ενημέρωση των μελών** μας για θέματα επιχειρηματικότητας, φορολογίας, επενδύσεων, προγραμμάτων κ.λπ. είναι τεραστίου όγκου και υλοποιείται μέσα από όλα τα σύγχρονα κανάλια επικοινωνίας του Επιμελητηρίου όπου, εκτός από την διαδικτυακή πύλη, γίνονται και **προσωπικές ενημερώσεις μέσω email/fax/sms**, μέσω Facebook και Twitter, με χρήση **newsletter το «e-Κερδώος Ερμής»** και με το κανάλι του Επιμελητηρίου στο **You Tube.**

Παράλληλα, **το Επιμελητήριο μας παρέχει υπηρεσία On–Line συμβουλευτικής υποστήριξης**, μέσω της οποίας κάθε επιχείρηση μπορεί να λάβει εξειδικευμένες απαντήσεις σε θέματα που την απασχολούν, όπως η φορολογία, η εγκατάσταση ή η μεταβίβαση επιχείρησης, οι πράσινες τεχνολογίες στις επιχειρήσεις, τα προγράμματα χρηματοδότησης κ.λπ.

Παρέχεται δυνατότητα δωρεάν προβολής της κάθε επιχείρησης **στο portal** του Επιμελητηρίου **(e-Kyklades.gr)** με mini–site. Στο portal έχουμε δημιουργήσει περιεχόμενο για την ολοκληρωμένη προβολή του συνολικού τουριστικού προϊόντος του κάθε νησιού και του Νομού. Παράλληλα η προβολή των επιχειρήσεων γίνεται και από τα μέσα κοινωνικής δικτύωσης του Επιμελητηρίου. Επιπλέον, συμμετέχουμε σε εκθέσεις και υλοποιούμε στοχευμένες πρωτοβουλίες **όπως το δίκτυο Aegean Cuisine.**

Προηγμένες υπηρεσίες και εφαρμογές αξιοποιούνται για την προβολή των επιχειρήσεων και των τοπικών προϊόντων όπως, **εταιρικά και θεματικά video, οθόνες πολυαφής, συστήματα διαδραστικών και 3D προβολών καθώς και ολογραμμάτων.**

To portal του Επιμελητηρίου Κυκλάδων [www.e-kyklades.gr](http://www.e-kyklades.gr) είναι το μεγαλύτερο σε επισκεψιμότητα portal για την επιχειρηματική δραστηριότητα και τον τουρισμό στις Κυκλάδες, με περιεχόμενο **σε 8** **γλώσσες**. Συνολικά προβάλλονται μέσα από αυτό **4.900 επιχειρήσεις** με το δικό τους mini–site, **καθώς και 10.000 σημεία ειδικού ενδιαφέροντος** στα νησιά και το Νομό **με διαδραστικούς χάρτες**. To 2018, το e-kyklades.gr επισκέφθηκαν **680.000 άτομα από 185** **χώρες**. Παράλληλα, ολοένα και περισσότερα μέλη αξιοποιούν την πλατφόρμα **“Book on** **cloud**”, ενός αυτόνομου και εύχρηστου συστήματος ηλεκτρονικών κρατήσεων (e-booking platform) που αποτελεί πρωτοβουλία του Επιμελητηρίου Κυκλάδων και συμβάλλει σημαντικά στην εσωτερική οργάνωση των καταλυμάτων του Νομού.

Μέσω infographics ενημερώνουμε τα μέλη μας με data και analytics για την αποτελεσματικότητα του portal και για την αξιοποίηση του e-booking platform.

Το Επιμελητήριο Κυκλάδων πραγματοποιεί πληθώρα δράσεων για την προβολή και προώθηση του συνολικού γαστρονομικού πλούτου των νησιών μας μέσω του δικτύου **Aegean Cuisine.** Πρόκειται για ένα δίκτυο μελών-επιχειρήσεων που στόχο έχουν την ανάδειξη της αυθεντικότητας των τοπικά παραγόμενων προϊόντων και της γαστρονομίας των Κυκλάδων καθώς και την προώθηση του θεματικού γαστρονομικού τουρισμού. Το δίκτυο Aegean Cuisine έχει έως σήμερα **171 εστιατόρια–μέλη**. Παράλληλα, το 2017 ξεκίνησε και η ένταξη προϊόντων στο δίκτυο, τα οποία παράγονται από τοπικούς παραγωγούς και προτείνονται ως **Aegean Cuisine Recommended**. Έχουμε ήδη **387 προϊόντα από 81** **παραγωγούς** των νησιών μας.

Από το 2018 η Εταιρεία Ανάπτυξης και Προόδου (ΕΤ.Α.Π.) του Επιμελητηρίου Κυκλάδων, στο πλαίσιο του Αναπτυξιακού Προγράμματος Ειδικού Σκοπού Νοτίου Αιγαίου, έχει αναλάβει το πιλοτικό έργο **«Δημιουργία Cluster για τα Κυκλαδικά προϊόντα του τομέα της** **αγροδιατροφής και της γαστρονομίας»,** που αποτελεί την επιχειρηματική εξέλιξη του Aegean Cuisine και σκοπός του είναι η δημιουργία ενός πρωτοποριακού δικτύου επιχειρήσεων, στο οποίο θα μπορούν να συμμετέχουν τοπικές επιχειρήσεις και παραγωγοί που δραστηριοποιούνται στον τομέα της αγροδιατροφής και της γαστρονομίας ενώνοντας έτσι τις δυνάμεις τους με στόχο την αποτελεσματική προβολή και προώθηση των προϊόντων τους καθώς και την είσοδό τους σε νέες αγορές.

Oι βασικοί μηχανισμοί του έργου περιλαμβάνουν για την υλοποίησή του:

- Ένα Κέντρο Τροφοδοσίας και διακίνησης τοπικών προϊόντων (Lostic Center) στον Πειραιά.

- Δύο καταστήματα εμπειρίας–πώλησης των τοπικών προϊόντων των Κυκλάδων σε νησιά με υψηλή επισκεψιμότητα.

- 10 αυτόματους πωλητές ειδικών συσκευασιών τοπικών προϊόντων, που θα τοποθετηθούν στις κύριες πύλες εισόδου/εξόδου του Νομού των Κυκλάδων.

**- Ηλεκτρονικό εμπορικό κατάστημα πώλησης (e-shop) με σύγχρονες πρακτικές ανάπτυξης B2B και B2C πλατφόρμας.**

**Η προσπάθεια του Επιμελητηρίου Κυκλάδων δεν σταματά ποτέ. Όλα αυτά τα χρόνια έχουμε αξιοποιήσει πολλά άλλα προγράμματα, συνολικά 10 εκατομμυρίων ευρώ, και με τη βοήθεια της τεχνολογίας αναπτύσσουμε διαρκώς δράσεις και παρέχουμε προηγμένες υπηρεσίες για την ενίσχυση των επιχειρήσεων-μελών μας.**

Σας ευχαριστώ.

Γιάννης Ρούσσος  
Πρόεδρος Επιμελητηρίου Κυκλάδων